Komisijos reglamentas (EB) Nr. 1529/2000
2000 m. liepos 13 d.
nustatantis Cannabis sativa L. veislių, už kurias gali būti suteikta Tarybos reglamente (EEB) Nr. 2358/71 numatyta pagalba, sąrašą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklos rinkos organizavimo [1] su paskutiniais pakeitimais, padarytais Reglamentu (EB) Nr. 1405/1999 [2], ypač į jo 3 straipsnio 6 dalį,
kadangi:
(1) Į Reglamento (EEB) Nr. 2358/71 I priedą yra įtraukta Cannabis sativa L. veislė, kaip produktas, už kurį mokama gamybos pagalba už elitinę ir sertifikuotą sėklą.
(2) 1971 m. kovo 22 d. Tarybos reglamento (EEB) Nr. 619/71, nustatantis bendrąsias pagalbos linams ir kanapėms teikimo taisykles [3], su paskutiniais pakeitimais, padarytais Reglamentu (EB) Nr. 1420/98 [4], 3 straipsnio 1 dalis nustato, kad gamybos pagalba teikiama tik už kanapes, nuimtas susiformavus sėkloms, išaugintas iš 1970 m. birželio 29 d. Tarybos reglamento (EEB) Nr. 1308/70 dėl bendro linų ir kanapių rinkos organizavimo [5] su paskutiniais pakeitimais, padarytais Reglamentu (EB) Nr. 2702/1999 [6], 12 straipsnyje nustatyta tvarka sudarytame sąraše nurodytų veislių sertifikuotos sėklos. Teikiant pagalbą už kanapių gamybą 1998-1999, 1999-2000 ir 2000-2001 prekybos metus, Taryba nurodė, kad į šį sąrašą reikia įtraukti tik tas veisles, kurių tetrahidrokanabinolio (THC) kiekis neviršija 0,3 %, o vėlesniais prekybos metais - neviršija 0,2 %.
(3) Reglamento (EEB) Nr. 2358/71 I priede nurodomos Cannabis sativa L. veislės, kurių THC kiekis neviršija 0,3 % 2000-2001 prekybos metais ir 0,2 % vėlesniais prekybos metais.
(4) Siekiant užtikrinti vienodą pagalbos teikimo taisyklių taikymą visoje Bendrijoje, reikėtų sudaryti įvairių Cannabis sativa L. veislių, už kurias gali būti suteikta Reglamento (EEB) Nr. 2358/71 3 straipsnio 6 dalyje numatyta pagalba, sąrašą ir šiuo tikslu reikėtų pasinaudoti sąrašu, nustatytu 1989 m. balandžio 28 d. Komisijos reglamento (EEB) Nr. 1164/89, nustatančio išsamias pagalbos už pluoštinius linus ir kanapes taisykles [7], su paskutiniais pakeitimais, padarytais Reglamentu (EB) Nr. 1313/2000 [8], B priede.
(5) Šiame reglamente numatytos priemonės atitinka Sėklos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Cannabis sativa L. veislės, už kurias gali būti suteikta Reglamento (EEB) Nr. 2358/71 3 straipsnio 6 dalyje numatyta pagalba, išvardijamos Reglamento (EEB) Nr. 1164/89 B priede.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 13 d.